Il-Kummissjoni Ewropea ppubblikat Komunikazzjoni Qafas Temporanja biex tipprovdi gwida dwar l-antitrust lill-kumpaniji li jikkooperaw b'rispons għas-sitwazzjonijiet ta' urġenza relatati mat-tifqigħa attwali tal-coronavirus. F'dan il-kuntest, il-Kummissjoni se toħroġ ukoll “ittra ta' konfort” dwar proġett speċifiku ta' kooperazzjoni li għandu l-għan li jevita sitwazzjonijiet ta' nuqqas ta' mediċini kritiċi għall-isptarijiet. Il-Viċi President Eżekuttiv Margrethe Vestager, li hija responsabbli mill-politika tal-kompetizzjoni, qalet: “Irridu niżguraw li hemm provvista suffiċjenti ta' mediċi essenzjali għall-isptarijiet li jintużaw għat-trattament tal-pazjenti morda bil-coronavirus. Sabiex nevitaw ir-riskju ta' nuqqas ta' prodotti u servizzi essenzjali u skarsi minħabba ż-żieda bla preċedent fid-domanda minħabba l-pandemija, irridu li n-negozji jikkooperaw u jagħmlu dan f'konformità mar-regoli tal-Kompetizzjoni tal-UE. Sabiex nassiguraw provvista adegwata, lin-negozji se ntuhom b'mod urġenti biżżejjed gwida u konfort biex niffaċilitaw l-inizjattivi ta' kooperazzjoni li jixprunaw il-produzzjoni ta' prodotti li għalihom hemm domanda għolja. Il-qafas temporanju adottat illum jispjega lill-kumpaniji kif u meta jistgħu jiksbu gwida jew konfort bil-miktub f'konformità mar-regoli tal-kompetizzjoni tagħna.” Illum, il-Kummissarju għas-Saħħa u s-Sikurezza Alimentari, Stella Kyriakides qiegħda tippreżenta wkoll Linji Gwida sabiex jiġu ottimizzati l-provvista u d-disponibbiltà tal-mediċini matul it-tifqigħa tal-coronavirus. Il-Komunikazzjoni Qafas Temporanja It-tifqigħa tal-coronavirus wasslet għal xokk fil-provvista ġenerali minħabba interruzzjoni fil-katini tal-provvista u żieda fid-domanda kkawżata prinċipalment minn żieda għolja fid-domanda għal ċerti prodotti u servizzi, l-aktar fis-settur tas-saħħa. Hemm riskju li dawn iċ-ċirkostanzi jwasslu għal nuqqas fil-prodotti mediċi kritiċi, li jista' jmur għall-agħar hekk kif tevolvi l-pandemija. Dan jikkonċerna, b'mod partikolari, il-mediċini u t-tagħmir mediku li jintużaw fit-trattament tal-pazjenti morda bil-coronavirus. Jista' jkun hemm ukoll emerġenzi fil-provvista minħabba t-tifqigħa tal-coronavirus għal prodotti u servizzi essenzjali oħra barra s-settur tas-saħħa. L-indirizzar f'waqtu ta' dawn ix-xokkijiet eċċezzjonali u l-evitar ta' nuqqas ta' provvisti jista' jeħtieġ il-koordinazzjoni rapida tal-kumpaniji sabiex jingħelbu, jew tal-inqas jittaffew, l-effetti tal-kriżi għall-benefiċċju aħħari taċ-ċittadini. Dan imbagħad ikun jeħtieġ li jikkonvertu jew iżidu l-produzzjoni bl-aktar mod effiċjenti. Bħala eżempju, il-kumpaniji jista' jkollhom bżonn jikkoordinaw fuq il-ġestjoni tal-istokk ta' produzzjoni u potenzjalment id-distribuzzjoni sabiex mhux l-impriżi kollha jiffukaw fuq mediċina waħda jew tnejn, filwaqt li mediċini oħra jibqgħu prodotti fi kwantitajiet baxxi. F'ċirkonstanzi normali din il-koordinazzjoni tmur kontra r-regoli dwar l-antitrust. Iżda fil-kuntest ta' pandemija bħat-tifqigħa tal-coronavirus, b'salvagwardji adatti, din il-koordinazzjoni tista' ġġib benefiċċji importanti għaċ-ċittadini. Il-Qafas Temporanju huwa maħsub biex jagħti gwida tal-antitrust lil dawk il-kumpaniji li jixtiequ, b'mod temporanju, jikkooperaw u jikkoordinaw l-attivitajiet tagħhom sabiex iżidu l-produzzjoni bl-aktar mod effettiv u jottimizzaw il-provvista, b'mod partikolari, tal-mediċini għall-isptarijiet meħtieġa b'mod urġenti. B'mod partikolari, il-Komunikazzjoni Qafas Temporanja tispjega l-kriterji ewlenin li se ssegwi l-Kummissjoni fil-valutazzjoni ta' dawn il-proġetti ta' kooperazzjoni potenzjali. Il-kumpaniji għandhom ir-responsabbiltà li jivvualutaw huma nfushom il-legalità tal-ftehimiet u l-prattiki tagħhom. Madankollu, konxja mis-sitwazzjoni eċċezzjonali, il-Kummissjoni qiegħda titkellem ma' kumpaniji u korpi kummerċjali biex tgħinhom fil-valutazzjoni tal-legalità tal-pjanijiet ta' kooperazzjoni tagħhom u tqiegħed fis-seħħ salvagwardji adattati kontra l-effetti antikompetittivi tagħhom fit-tul. F'ħafna każijiet, il-gwida bil-fomm li tat il-Kummissjoni lill-kumpaniji f'dawn l-aħħar ġimgħat hija suffiċjenti. Madankollu, il-Kummissjoni hija lesta wkoll li b'mod eċċezzjonali tagħti lill-kumpaniji konfort bil-miktub (ittra ta' konfort) dwar proġetti speċifiċi ta' kooperazzjoni li jridu jiġu implimentati rapidament sabiex tkun tista' tiġi indirizzata b'mod effettiv it-tifqigħa tal-coronavirus, speċjalment fejn għad hemm inċertezza dwar jekk dawn l-inizjattivi humiex kompatibbli mal-liġi tal-kompetizzjoni tal-UE. L-ittra ta' konfort Illum il-Kummissjoni qed tuża ukoll il-proċedura deskritta fil-komunikazzjoni għall-ewwel darba u qiegħda tibgħat ittra ta' konfort lill-“Medicines for Europe”, li qabel kienet magħrufa bħala il-“European Generics Medicines Association” (EGA). L-ittra ta' konfort tindirizza proġett speċifiku ta' kooperazzjoni volontarja fost il-produtturi farmaċewtiċi - kemm membri u mhux tal-assoċjazzjoni - li jindirizza n-nuqqas ta' mediċini kritiċi għall-isptarijiet għat-trattament tal-pazjenti morda bil-coronavirus. Il-kumpaniji tal-mediċini ġeneriċi jipproduċu l-maġġoranza kbira tal-mediċini kritiċi għall-isptarijiet li issa hemm bżonnhom b'mod urġenti b'volumi fuq skala kbira sabiex jiġu evitati n-nuqqasijiet. Fiċ-ċirkostanzi attwali, din il-kooperazzjoni temporanja tidher li hija tassew ġustifikata skont il-liġi dwar l-antitrust tal-UE, minħabba l-objettiv tagħha u s-salvagwardji stabbiliti biex jiġi evitat kull tħassib dwar l-antitrust u sakemm tibqa' fil-kamp ta' applikazzjoni kkomunikat lill-Kummissjoni. L-ebda ksur tar-regoli tal-kompetizzjoni minħabba l-kriżi Fl-istess ħin, il-Kummissjoni tenfasizza li f'dawn iċ-ċirkostanzi eċċezzjonali, huwa importanti aktar minn qatt qabel li l-impriżi u l-konsumaturi jkunu protetti taħt il-liġi tal-kompetizzjoni. Għalhekk se tkompli tissorvelja attivament u mill-qrib l-iżviluppi fis-suq rilevanti biex taqbad lil dawk l-impriżi li jieħdu vantaġġ mis-sitwazzjoni attwali biex jiksru l-liġi tal-antitrust tal-UE, jew billi jieħdu sehem fi ftehimiet antikompetittivi jew billi jabbużaw mill-pożizzjoni dominanti tagħhom. Sfond Il-Kummissjoni se tapplika din il-Komunikazzjoni mit-8 ta' April u sakemm ma toħroġx avviż ieħor. Għal kull informazzjoni kurrenti rigward l-applikazzjoni tar-regoli dwar l-antitrust matul iż-żmien tal-pandemija tal-coronavirus, il-partijiet ikkonċernati jistgħu jirreferu għall-paġna web dedikata ta' DĠ COMP. Din il-paġna web fiha wkoll dettalji dwar kif titlob gwida mid-DĠ COMP fir-rigward tal-konformità mal-liġi tal-kompetizzjoni tal-UE ta' inizjattivi ta' kooperazzjoni speċifiċi previsti mill-partijiet ikkonċernati.